Seks, leuens en die internet deur Erla-Mari Diedericks: 'n resensie – myAfrikaans
Riette Rust Resensies
In haar nuwe memoire belig sy die uitdagings wat vroue ná 50 ervaar. Warm gloede en die verlies aan 'n geliefde ouer is voorbeelde. In "Waarskuwing en voorwoord" lei jy reeds af waaroor die boek handel. Diedericks skryf: "Ek is oorgewig en onderbetaald. Ek het artritis in my knieë en arms en klim soos 'n krap teen trappe af. Ek ontdek elke dag plooie op my gesig wat nie aan lag toegeskryf kan word nie. Ek piepie deesdae wanneer ek nies. Ek is steeds bang vir spinnekoppe en vaste verhoudings …"
Om aanlyn afspake te maak, is deesdae algemeen, al waarsku ons voorgeslag daarteen. Die skrywer se ma is eweneens skepties: "… hoe julle mekaar kan raakruik op daai webwerwe weet die vader alleen," sê sy. Tyd om 'n potensiële geliefde in die werklike lewe raak te ruik, is daar vir sakevroue meestal nie. Daarby wil nie elkeen in klubs en kroeë rondhang nie.